Document ID: /roh_data/filtered/fineweb-2-filterrobots_roh.jsonl.gz/36462

Renovaziun totala da la via da Seraplana
La via da Seraplana, ina via chantunala da colliaziun, sa sparta en l'Engiadina Bassa, tranter Ramosch e Tschlin, da la via d'Engiadina e dat access al vitg da Seraplana. La via natirala dad oz ch'è cuvrida cun ina simpla stresa na correspunda betg pli als standards da construcziun actuals. Perquai ha la Regenza dà glisch verda per curreger il traject da via tranter il spartavias da la via d'Engiadina e l'entrada dal vitg da Seraplana.
Il project che cumpiglia il traject da via d'ina lunghezza da circa 720 meters, prevesa tranter auter da renovar tut il trassé e da construir in nov allontanament da l'aua. Ultra da quai vegn transfurmada la geometria dal sectur da la sbuccada en la via d'Engiadina. Quai pretenda in entagl pli grond da la vart da la muntogna e la construcziun d'in nov mir da sustegn. Sin giavisch da la vischnanca da Valsot vegn plinavant construida ina senda davent da la via da Seraplana fin tar la fermada dal bus sper la via d'Engiadina. Las pedunas ed ils peduns pon uschia arrivar directamain tar la fermada, senza stuair duvrar la via d'Engiadina. Ils custs totals da quest project importan circa 2,27 milliuns francs.